
ירושלים 9103102
א.ג.נ.,
הנדון: נגה נמיר (מימרן), ת"ז 209385327
                        מכתב בטרם נקיטת הליכים - רשלנות רפואית
הנני מייצג את מרשתי שבנדון והריני מתכבד לפנות כדלקמן:
1. בתאריך 8/8/2019, בצהרי היום, החלה מרשתי לסבול מכאב בטן אשר לווה בהקאה. משלא חלפו הסימפטומים קבעה מרשתי תור לבדיקת רופא למחרת.
2. למחרת, עת הגיעה למתחם המרפאה בסביבות השעה 08:30, ובטרם הספיקה להיבדק ע"י הרופא, לא עמד לה כוחה והיא התמוטטה ארצה, היא הועברה לחדר האחיות, נבדקה ע"י הרופא אשר הורה על פינויה באמבולנס בחשד לדלקת תוספתן חריפה.
3. בחלוף זמן קצר התקבלה מרשתי במיון מוסדכם שם נרשמו תלונותיה, נלקחו דמים והוחלט להפנותה לבדיקת אולטראסאונד במסגרת מיון נשים. מרשתי הונחתה למילוי שלפוחית השתן באמצעות שתיית 6 כוסות מים, אשר צרכה בקושי נוכח מצבה.
4.  אף על פי כן, ניסיון לביצוע בדיקת אולטרא סאונד לא צלח והפנתם אותה חזרה למיון לקבלת נוזלים באופן תוך ורידי וזאת במקביל להנחיית האחות על המשך שתיית מספר כוסות מים.
5. לאחר צריכת הנוזלים כאמור, הופנתה מרשתי לביצוע בדיקת האולטרא סאונד במחלקת נשים אשר בינתיים נסגרה, או אז, הופנתה היא לביצוע הבדיקה במסגרת המיון הכללי ולאחר המתנה לא מבוטלת תוך שהיא סובלת מכאבים עזים, בוצעה בדיקת האולטרא סאונד אשר לא הדגימה מהלך גניקולוגי, אלא, נוזל שטיבו אינו ידוע בחלל הבטן.
6. עם תוצאות הבדיקה נאלצה מרשתי לשוב, פעם נוספת, למיון נשים ולאחר המתנה נוספת אשר ארכה למעלה מחצי שעה, נבדקה ע"י רופאת נשים ששללה צורך בטיפול בתחום מומחיותה ולאחר בדיקה קלינית של בטנה התעורר חשדה בדבר דלקת תוספתן חריפה והפנתה אותה (פעם נוספת) לביצוע בדיקת אולטרא סאונד במסגרת המיון.
7. יצויין כי חרף הסימפטומים העזים והחשדות בדבר דלקת תוספתן חריפה נקבע תור לבדיקה מספר שעות מאוחר יותר, במהלכן, סבלה מרשתי מכאב עז ומשתק וכל תחנוניה והפצרותיה להקדמת התור נפלו על אוזניים ערלות והיא נאלצה להמתין מספר שעות וללכת הלוך ושוב ממחלקה למחלקה ומחדר בדיקה זה לאחר.
8. כן, במהלך ההמתנה הארוכה נבדקה ע"י רופאה אשר ציינה כי "התוספתן נפוח מאוד", אך, גם זה לא הועיל. גם לאחר בדיקת האולטרא סאונד וקבלת אישור נוסף לאבחנה ולצורך להתערבות כירורגית נאלצה מרשתי להמתין עוד למעלה משעתיים עד שלבסוף, וגם זה לאחר מספר בקשות, ניתנה לה מיטה ורק עובר לשעה 20:00 הגיע רופא ואמר שעליה להמתין לניתוח לכריתת התוספתן.
9. בינתיים, ניתנו למרשתי משככי כאבים ונאמר לה להמתין עד לזמינות חדר ניתוח ובסביבות השעה 22:30 נלקחה מרשתי לחדר ניתוח ונאמר להוריה כי המדובר בהליך פשוט יחסית אשר אורך פחות משעה.
10. בחלוף כשעתיים יצאה הרופאה להוריה ועדכנה כי הניתוח צלח והיא מצויה בהתאוששות ואפשר לשהות לצידה. הרופאה הסבירה כי הניתוח ארך מעבר למתוכנן מחמת "התפוצצות" התוספתן בעטיו נגרם זיהום גדול וריבוי בצקות ולפנות בוקר הועברה מרשתי למחלקה כירורגית עם טיפול אנטיביוטי תוך ורידי.
11. למחרת בבוקר במסגרת סבב רופאים, הגיעו הרופאים לחדרה וסיפרו על הניתוח ומהלכו ועל כך שמחמת הנוזלים הושאר בבטנה נקז.
12. במהלך היום התלוננה מרשתי על כאבי בטן ונענתה כי המדובר הוא בכאב הנובע מההליך הניתוחי וניתן לה טיפול לשיכוך כאב. מענה דומה ניתן לתלונותיה בדבר קושי ניכר באכילה ואף קושי בצריכת נוזלים.
13. למחרת היום, בתאריך 11/8/2019, במסגרת סבב רופאים נאמר כי מהלך ההחלמה תקין והמליצו על המשך נטילת משככי כאבים. 
14.  חרף קביעות הרופאים ומשככי הכאבים המשיכה מרשתי לסבול מכאבים עזים וקושי בהזנה ובחלוף זמן מה הגיעה לחדרה רופאה וביקשה להפנותה לצילום רנטגן בטני. מרשתי אשר המשיכה כאמור לסבול מכאבים עזים, הלכה בקושי רב לביצוע הצילום לאחריו חזרה לחדרה במחלקה.
15. בחלוף זמן לא רב הופיעה בחדרה הרופאה, מלווה בשני רופאים נוספים, וציינה כי קיבלו שיחה מהמחלקה הפתולוגית כי לא הגיע לבדיקתם התוספתן שנכרת בניתוח כריתת התוספתן הוחלט להפנותה לצילום רנטגן.
16. הרופאים ציינו כי בדיקת הרנטגן לא הדגימה ממצא חד משמעי ומשכך בדקו את סרטון הניתוח ממנו עולה כי התוספתן אשר לצורך כריתתו בוצע הניתוח נשאר מצוי בבטנה של מרשתי ומשכך יש צורך בביצוע ניתוח נוסף להוצאות התוספתן, השקית בה נעטף והחלקים הנלווים שהושארו בבטנה.
17. מחמת העובדה שמרשתי התקשתה בהזנה התאפשר לבצע את הניתוח ללא צום מקדים ובחלוף 3-4 שעות, תחת הרדמה כללית בוצע הניתוח והוצא התוספתן אשר כאמור, נשכח עטוף בבטנה.
18. לאחר הניתוח ציינה הרופאה כי האינטובציה לצורך ההרדמה הוצאה עם סימני מוגלה ומרשתי נשלח לצילום ריאות והוחזרה למחלקה וקבלת טיפול אנטיביוטי תוך ורידי.
19. למחרת בבוקר במסגרת סבב הרופאים נאמר שהכל תקין, בחלוף זמן מה הגיע רופא אשר הציג עצמו כסגן מנהל המחלקה אשר התנצל על הטעות וציין כי זוהי תקלה אקוטית אשר בל תקרה וכי הם יחקרו את הנושא לעומק, יפיקו לקחים ויעדכנו.
20. כאן המקום לציין כי עד למועד כתיבת שורות אלה, בשים לב לזמן שחלף, טרם התקבל דיווח כלשהו אודות התחקיר שבוצע, פרטיו ומסקנותיו.
21. למחרת, 13/8/2019 הוחלט במסגרת ביקור הרופאים להוציא את הנקז עם הנחיה להמשך טיפול אנטיביוטי והמשך אשפוז.
22. אך ביום חמישי 15/8/2019 הוחלט על שחרורה בהמלצה להמשך נטילת טיפול אנטיביוטי פומי, חופשת מחלה ומעקב ביקורת בחלוף 6 שבועות.
23. בתאריך 16/9/2019 הגיעה מרשתי לביקורת במסגרת מוסדכם ונקבע כי התאוששה היטב ויכולה לשוב לפעילות ללא מגבלה.
24. במהלך התקופה נאלצו הוריה לשהות לצידה ולסייע לה בביצוע פעולות יומיומיות ונגרמו להם הפסדי שכר.
25. במועד הרשלנות הייתה מרשתי, צעירה בתחילת דרכה, בוגרת שנת שירות ושנת מדרשה והייתה עתידה להתחיל לעבוד במקביל לשילוב לימודים אקדמיים. מחמת הרשלנות ותוצאותיה נבצר ממנה לעבוד ולהתחיל לימודים אקדמיים ונגרמו לה הפסדי שכר ועיכוב התפתחותה העתידית.
26. לאחר הרשלנות ומחמת תוצאותיה מצויה מרשתי בחרדה ובתחושת חוסר בטחון בדגש על הימנעות מרופאים וביצוע פרוצדורות ובדיקות שגרתיות. העובדה כי הייתה קורבן למעשה רשלני בוטה עירערה את בטחונה וחוסנה הנפשי והיא שומרת על זכותה לצרף חוות דעת בתחום הפסיכיאטרי לתמיכה בטענותיה ככל ויהיה בכך צורך.
27. בנסיבות המתוארות לעיל, על מנת לייתר את הצורך בפניה לערכאות משפטיות תוך צירוף חוות דעת רפואית אוכל להמליץ בפני מרשתי על פיצוי בסך 620,000 ₪ בצירוף שכ"ט עו"ד ומע"מ.
28. יובהר ויודגש כי אין באמור כדי לגרוע מטענה מטענות מרשתי וכי היא שומרת על זכותה להעלות כל טענה ו/או לצרף מסמכים נוספים כמו גם פניה לגורמים נוספים ככל ויהיה בכך צורך.
29. אודה עבור עמדתכם העניינית לסילוק תביעת מרשתי.
30. כן, הנכם מתבקשים להעביר לידי הח"מ, ללא דיחוי, את מלוא התיעוד בעניינה, לרבות מלוא הרישומים, דו"חות מיטה וצילומי הניתוחים וההליכים.
רצ"ב יפוי כח וטופס וס"ר חתומים על ידי מרשתי שבנדון.

 

                                                                         בכבוד רב ובב"ח,
             





             אריאל פרייברג, עו"ד      
